CELEX: 32018D1193
Language: fi
Date: 2018-08-21 00:00:00
Title: Komission täytäntöönpanopäätös (EU) 2018/1193, annettu 21 päivänä elokuuta 2018, Bosnia ja Hertsegovinasta sekä Brasiliasta peräisin olevan piin tuontia koskevan polkumyynnin vastaisen menettelyn päättämisestä

22.8.2018   
               
               
                  FI
               
               
                  Euroopan unionin virallinen lehti
               
               
                  L 211/5
               
            
         KOMISSION TÄYTÄNTÖÖNPANOPÄÄTÖS (EU) 2018/1193,
         annettu 21 päivänä elokuuta 2018,
         Bosnia ja Hertsegovinasta sekä Brasiliasta peräisin olevan piin tuontia koskevan polkumyynnin vastaisen menettelyn päättämisestä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 9 artiklan 1 kohdan,
         sekä katsoo seuraavaa:
         A.   VIREILLEPANO JA MENETTELY
         
         
                     (1)
                  
                  
                     Euroopan komissio, jäljempänä ’komissio’, pani 19 päivänä joulukuuta 2017 vireille polkumyyntitutkimuksen Bosnia ja Hertsegovinasta sekä Brasiliasta peräisin olevan piin tuonnista unioniin ja julkaisi asiasta ilmoituksen Euroopan unionin virallisessa lehdessä (2).
                  
               
                     (2)
                  
                  
                     Tutkimus pantiin vireille sen jälkeen, kun Ferroatlántica ja Ferropem, jäljempänä ’valituksen tekijät’, joiden tuotanto muodostaa yli 85 prosenttia piin kokonaistuotannosta unionissa, olivat tehneet valituksen. Valituksessa esitettyä alustavaa näyttöä vahingollisesta polkumyynnistä pidettiin riittävänä menettelyn aloittamista varten.
                  
               
                     (3)
                  
                  
                     Komissio ilmoitti tutkimuksen vireillepanosta valituksen tekijöille, tiedossa oleville vientiä harjoittaville tuottajille Bosnia ja Hertsegovinassa sekä Brasiliassa, tiedossa oleville tuojille ja käyttäjille sekä kaikille muille osapuolille, joita asian tiedettiin koskevan, sekä Bosnia ja Hertsegovinan sekä Brasilian edustajille. Asianomaisille osapuolille annettiin tilaisuus esittää kantansa kirjallisesti ja pyytää saada tulla kuulluiksi vireillepanoilmoituksessa asetetussa määräajassa.
                  
               B.   VALITUKSEN PERUUTTAMINEN JA MENETTELYN PÄÄTTÄMINEN
         
         
                     (4)
                  
                  
                     Valituksen tekijät ilmoittivat komissiolle sähköpostitse 7 päivänä toukokuuta 2018, että ne halusivat peruuttaa valituksen.
                  
               
                     (5)
                  
                  
                     Perusasetuksen 9 artiklan 1 kohdan mukaisesti menettely voidaan päättää, jos valitus peruutetaan, paitsi jos päättäminen ei olisi unionin edun mukaista.
                  
               
                     (6)
                  
                  
                     Tutkimus ei ole tuonut esiin näkökohtia, jotka olisivat osoittaneet, että päättäminen olisi vastoin unionin etua. Sen vuoksi komissio katsoi, että Bosnia ja Hertsegovinasta sekä Brasiliasta peräisin olevan piin tuontia unioniin koskeva tutkimus olisi päätettävä.
                  
               
                     (7)
                  
                  
                     Asianomaisille osapuolille ilmoitettiin asiasta, ja niille annettiin mahdollisuus esittää huomautuksia. Komissio ei kuitenkaan vastaanottanut sellaisia huomautuksia, joiden perusteella päättäminen ei olisi unionin edun mukaista.
                  
               
                     (8)
                  
                  
                     Komissio katsoo tämän vuoksi, että Bosnia ja Hertsegovinasta sekä Brasiliasta peräisin olevan piin unioniin suuntautuvaa tuontia koskeva polkumyynnin vastainen menettely olisi päätettävä ottamatta käyttöön toimenpiteitä.
                  
               
                     (9)
                  
                  
                     Tämä päätös on perusasetuksen 15 artiklan 1 kohdalla perustetun komitean lausunnon mukainen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Päätetään polkumyynnin vastainen menettely, joka koskee Bosnia ja Hertsegovinasta sekä Brasiliasta peräisin olevan piin, joka sisältää piitä alle 99,99 prosenttia todellisesta painosta ja joka luokitellaan tällä hetkellä CN-koodiin 2804 69 00, tuontia.
         
         
            2 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 21 päivänä elokuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 176, 30.6.2016, s. 21.
         
            (2)  Ilmoitus Bosnia ja Hertsegovinasta sekä Brasiliasta peräisin olevan piin tuontia koskevan polkumyynnin vastaisen menettelyn vireillepanosta (EUVL C 438, 19.12.2017, s. 39).